92 staatsamptenare in 3 maande vasArgieffoto Die waarnemende hoof van die Valke is bekommerd oor die aantal korrupte amptenare wat die persepsie versterk dat Suid-Afrika een van die korrupste lande ter wêreld is. Lt.genl. Yolisa Matakata het gesê van 1 November 2017 tot op datum is 92 staatsamptenare van verskillende instellings reg oor die land deur die Valke in hegtenis geneem op aanklagte van onder meer korrupsie, gewapende roof en diefstal. Van die 92 staatsamptenare is 28 polisiebeamptes, 45 verkeersbeamptes, ses beamptes van die departement van binnelandse sake en dan ander amptenare van onder meer munisipaliteite. Matakata het gesê 34 van die 45 verkeersbeamptes is van Limpopo. “Diegene wat met regeringsake toevertrou word, is veronderstel om dit met eer en integriteit te doen,” het Matakata gesê. Volgens haar is die Valke se mandaat om seker te maak dat burgers weer vertroue in regeringsinstellings kry. “Ons regstelsel is gegrond op die oppergesag van die reg wat in die grondwet verskans word. Dit beteken die wet is op almal van toepassing en dat niemand bo die wet verhewe is nie.” Matakata meen die stryd teen korrupsie is nie net die regering se taak nie, maar ook die burgery en die media se taak. “Korrupsie is ŉ plaag en kan nooit geduld word nie. Ek wil dankie sê aan diegene wat korrupsie aanmeld.”